VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS DIREKTORIAUS

ĮSAKYMAS

DĖL ŽALOS PRIVALOMOJO SVEIKATOS DRAUDIMO FONDO BIUDŽETUI ATLYGINIMO TVARKOS APRAŠO PATVIRTINIMO

2009 m. gegužės 13 d. Nr. 1K-62

Vilnius

Vadovaudamasis Lietuvos Respublikos sveikatos draudimo įstatymo 15 straipsnio 8 dalimi (Žin., 1996, Nr. 55-1287; 2002, Nr. 123-5512) ir Valstybinės ligonių kasos prie Sveikatos apsaugos ministerijos nuostatų, patvirtintų sveikatos apsaugos ministro 2003 m. sausio 23 d. įsakymu Nr. V-35 (Žin., 2003, Nr.13-533), 7.4 punktu:

1. Tvirtinu Žalos Privalomojo sveikatos draudimo fondo biudžetui atlyginimo tvarkos aprašą (pridedama).

2. Pavedu įsakymo vykdymo kontrolę direktoriaus pavaduotojui valdymui ir darbo organizavimui.

3. Pripažįstu netekusiais galios:

3.1. Valstybinės ligonių kasos prie Sveikatos apsaugos ministerijos direktoriaus 2006 m. sausio 9 d. įsakymą Nr. 1K-3 „Dėl Žalos Privalomojo sveikatos draudimo fondo biudžetui atlyginimo tvarkos aprašo“ (Žin., 2006, Nr.5-186);

3.2. Valstybinės ligonių kasos prie Sveikatos apsaugos ministerijos direktoriaus 2008 m. rugsėjo 18 d. įsakymą Nr. 1K-143 „Dėl Valstybinės ligonių kasos prie Sveikatos apsaugos ministerijos direktoriaus 2006 m. sausio 9 d. įsakymo Nr. 1K-3 „Dėl Žalos Privalomojo sveikatos draudimo fondo biudžetui atlyginimo tvarkos aprašo“ pakeitimo“ (Žin., 2008, Nr.111-4258).

DIREKTORIUS	ALGIS SASNAUSKAS

PATVIRTINTA

Valstybinės ligonių kasos prie Sveikatos

apsaugos ministerijos direktoriaus

2009 m. gegužės 13 d.

įsakymu Nr. 1K-62

ŽALOS PRIVALOMOJO SVEIKATOS DRAUDIMO FONDO BIUDŽETUI ATLYGINIMO TVARKOS APRAŠAS

I. BENDROSIOS NUOSTATOS

1. Žalos Privalomojo sveikatos draudimo fondo biudžetui atlyginimo tvarkos aprašas (toliau – Aprašas) nustato žalos Privalomojo sveikatos draudimo fondo (toliau – PSDF) biudžetui, padarytos dėl eismo įvykio ar kitais atvejais, kai nukentėjusio, apdrausto privalomuoju sveikatos draudimu, gydymo išlaidos buvo apmokėtos iš PSDF biudžeto lėšų, išieškojimo į PSDF biudžetą tvarką.

2. Aprašas netaikomas išieškant PSDF biudžetui padarytą žalą, kuri buvo nustatyta teritorinėms ligonių kasoms atliekant patikrinimus asmens sveikatos priežiūros įstaigose ir vaistinėse bei kitose įmonėse ir įstaigose, sudariusiose sutartis su Valstybine ligonių kasa prie Sveikatos apsaugos ministerijos ar teritorinėmis ligonių kasomis, pagal Valstybinės ligonių kasos prie Sveikatos apsaugos ministerijos direktoriaus 2006 m. kovo 24 d. įsakymu Nr.1K-41 „Dėl Asmens sveikatos priežiūros įstaigų, vaistinių bei kitų įmonių ir įstaigų, sudariusių sutartis su Valstybine ligonių kasa prie Sveikatos apsaugos ministerijos ar teritorinėmis ligonių kasomis, kontrolės tvarkos aprašo“ (Žin., 2006, Nr.38-1371; 2008, Nr.148-5981) patvirtintą tvarką.

3. Žala PSDF biudžetui išieškoma vadovaujantis Aprašu, Lietuvos Respublikos civilinio proceso kodekso (Žin., 2002, Nr. 36-1340), Lietuvos Respublikos baudžiamojo proceso kodekso (Žin., 2002, Nr. 37-1341) ir kitų teisės aktų nustatyta tvarka.

II. SĄVOKOS IR SUTRUMPINIMAI

4. Apraše vartojamos šios sąvokos ir sutrumpinimai:

4.1. atsakingasis darbuotojas – už žalos į PSDF biudžeto išieškojimą atsakingas Valstybinės ligonių kasos prie Sveikatos apsaugos ministerijos ir teritorinių ligonių kasų valstybės tarnautojas ar darbuotojas, dirbantis pagal darbo sutartį;

4.2. informacinė sistema – Valstybinės ligonių kasos prie Sveikatos apsaugos ministerijos ir teritorinių ligonių kasų naudojama informacinė sistema „Debitorinių įsipareigojimų (teisinių aktų) ir piniginių įplaukų iš bankų (pajamų) paskirstymas ir kontrolė“;

4.3. skolininkas – asmuo, dėl kurio kaltės sutrikdoma apdraustojo sveikata ir gydymo išlaidos apmokamos iš PSDF biudžeto bei kuris teisės aktų nustatyta tvarka pripažįstamas padaręs žalą PSDF biudžetui;

4.4. sutartis – VLK ar TLK sudaryta sutartis su skolininku dėl žalos PSDF biudžetui atlyginimo;

4.5. TLK – Vilniaus, Kauno, Klaipėdos, Šiaulių ir Panevėžio teritorinės ligonių kasos;

4.6. VLK – Valstybinė ligonių kasa prie Sveikatos apsaugos ministerijos;

4.7. žala – žala, padaryta PSDF biudžetui.

5. Kitos Apraše vartojamos sąvokos atitinka Lietuvos Respublikos civiliniame kodekse (Žin., 2000, Nr. 74-2262), Lietuvos Respublikos sveikatos draudimo įstatyme (Žin., 1996, Nr. 55-1287; 2002, Nr. 123-5512) ir kituose įstatymuose bei teisės aktuose vartojamas sąvokas.

III. ŽALOS IŠIEŠKOJIMO TVARKA

6. TLK atsakingasis darbuotojas, gavęs teisėtvarkos institucijų informacinį pranešimą apie galimai padarytą žalą, kreipiasi į skyrių, disponuojantį informacinės sistemos „Sveidra“ duomenimis apie apdraustiesiems suteiktas asmens sveikatos priežiūros paslaugas ir kompensuojamuosius vaistus. Šis skyrius, vadovaudamasis pirmiau nurodytais duomenimis bei kitais būdais gauta informacija (asmens sveikatos priežiūros įstaigų atsiųsta, iš kitų skyrių gauta informacija), apskaičiuoja galimos žalos dydį.

7. Žala, padaryta eismo įvykio metu, išieškoma šia tvarka:

7.1. TLK atsakingasis darbuotojas, gavęs duomenis apie žalos dydį, ją išieško iš draudimo bendrovės, apdraudusios eismo įvykio kaltininko civilinę atsakomybę:

7.1.1. ne vėliau kaip per 30 kalendorinių dienų parengia ir pateikia pretenziją draudimo bendrovei, apdraudusiai eismo įvykio kaltininko civilinę atsakomybę;

7.1.2. jeigu per 30 kalendorinių dienų nuo pretenzijos pateikimo dienos draudimo bendrovė neatlygina žalos ir neinformuoja arba informuoja apie atsisakymą atlyginti žalą, TLK atsakingasis darbuotojas parengia ir pareiškia civilinį ieškinį dėl žalos atlyginimo, pateikdamas jį prokurorui arba teismui;

7.1.3. jeigu draudimo bendrovė žalą atlygina, TLK atsakingasis darbuotojas praneša ikiteisminio tyrimo pareigūnui, prokurorui ar teismui apie pareikšto ieškinio atsisakymą arba atsisakymą pareikšti civilinį ieškinį;

7.2. jei eismo įvykio kaltininko civilinė atsakomybė neapdrausta, TLK atsakingasis darbuotojas per 30 kalendorinių dienų nuo atsakingojo skyriaus duomenų apie žalos dydį pateikimo dienos, parengia ir pareiškia civilinį ieškinį dėl žalos atlyginimo, pateikdamas jį prokurorui arba teismui.

8. Kai išieškoma žala, padaryta ne eismo įvykio atvejais, TLK atsakingasis darbuotojas ne vėliau kaip per 30 kalendorinių dienų nuo duomenų apie žalos dydį gavimo parengia ir pareiškia civilinį ieškinį dėl žalos atlyginimo, pateikdamas jį prokurorui arba teismui.

9. Jeigu civilinį ieškinį dėl žalos atlyginimo teismui pareiškia prokuroras, gindamas viešąjį interesą, TLK atsakingasis darbuotojas stebi žalos išieškojimo eigą ir kreipiasi į prokuratūrą su prašymu pateikti ieškinio kopiją bei į teismą – su prašymu pateikti priimto galutinio sprendimo, nutarties ar kitų procesinių dokumentų kopijas.

10. Skolininkas bet kuriuo momentu iki vykdomojo dokumento išdavimo turi teisę atlyginti visą žalą arba, atvykęs į VLK ar TLK, sudaryti sutartį (1 priedas) dėl žalos atlyginimo dalimis Aprašo IV skyriuje nustatyta tvarka.

11. VLK atsakingasis darbuotojas gautą teismo vykdomąjį dokumentą tą pačią dieną jį užregistruoja informacinėje sistemoje. TLK, gavusios vykdomąjį dokumentą, per 3 darbo dienas jį persiunčia VLK.

12. Jei per 30 kalendorinių dienų nuo vykdomojo dokumento užregistravimo informacinėje sistemoje skolininkas neatlygina vykdomajame dokumente nurodytos žalos arba neatvyksta į VLK ar TLK sudaryti sutarties, VLK atsakingasis darbuotojas pateikia antstolių kontorai vykdomąjį dokumentą priverstiniam išieškojimui vykdyti.

IV. SUTARTIES SUDARYMAS IR VYKDYMO KONTROLĖ

13. Sutartis dėl žalos atlyginimo sudaroma ne ilgesniam kaip penkerių metų laikotarpiui.

14. Konkretus žalos atlyginimo terminas nustatomas šalių susitarimu, atsižvelgiant į žalos dydį bei į kitas objektyvias aplinkybes.

15. Sutartis su skolininku sudaroma tik tuo atveju, jei VLK nėra pateikusi vykdomojo dokumento antstolių kontorai priverstiniam išieškojimui vykdyti.

16. Jei žalą padaro keli asmenys, VLK arba TLK neturi teisės nustatyti vieno bendraskolio ir sutartis sudaroma tokia tvarka:

16.1. jei kreipiasi vienas bendraskolis – sutartis sudaroma dėl visos solidariai priteistos sumos;

16.2. jei kreipiasi du ar daugiau bendraskolių – sudaroma viena sutartis dėl visos solidariai priteistos sumos;

16.3. jei kreipiasi vienas iš bendraskolių po sutarties sudarymo Aprašo 15.1 ir 15.2 punktuose nustatyta tvarka, su juo nauja sutartis nesudaroma. Jam suteikiama informacija apie anksčiau sudarytą bendraskolių sutartį ir paaiškinama, kad žalą jis gali atlyginti pagal jau sudarytą sutartį.

17. Bendraskolių sudaryta sutartis dėl žalos atlyginimo laikoma įvykdyta tada, kai sumokama visa solidariai priteista arba visų skolininkų pripažįstama suma.

18. VLK arba TLK atsakingasis darbuotojas, sudaręs su skolininku sutartį, tą pačią dieną ją užregistruoja informacinėje sistemoje.

19. VLK arba TLK atsakingieji darbuotojai kontroliuoja sutarčių vykdymą: jei skolininkas du mėnesius iš eilės nevykdo sutarties, t. y. jei informacinėje sistemoje du mėnesius iš eilės neužfiksuojamas skolininko sutartimi nustatytos sumos mokėjimo faktas ir (ar) jei TLK atsakingajam darbuotojui pareikalavus skolininkas nepateikia mokėjimą įrodančių dokumentų, VLK arba TLK atsakingasis darbuotojas per 10 darbo dienų išsiunčia skolininkui raginimą, kuriame nurodoma per 10 darbo dienų nuo raginimo gavimo dienos pristatyti mokėjimo nurodymą ar kvitą, arba dėl pasikeitusių aplinkybių kreiptis į VLK arba TLK dėl sutarties pakeitimo.

20. Skolininkui atvykus į VLK arba TLK dėl sutarties pakeitimo, VLK arba TLK atsakingasis darbuotojas privalo informacinėje sistemoje prie pirmiau sudarytos sutarties įrašyti pastabą „sutarties keitimas“ ir nurodyti sutarties pakeitimą.

21. Jei per 10 darbo dienų nuo raginimo gavimo dienos skolininkas nepateikia mokėjimo nurodymų, kvitų ar kitų mokėjimą patvirtinančių dokumentų:

21.1. VLK arba TLK atsakingasis darbuotojas pareiškia civilinį ieškinį dėl žalos atlyginimo pateikdamas jį prokurorui ar teismui (jei skolininkas yra sudaręs sutartį iki teismo vykdomojo dokumento išdavimo);

21.2. VLK atsakingasis darbuotojas perduoda antstolių kontorai vykdomąjį dokumentą vykdyti (jei yra gautas teismo išduotas vykdomasis dokumentas).

22. Pasibaigus kalendorinių metų ketvirčiui, TLK atsakingasis darbuotojas per 14 darbo dienų parengia ir pateikia VLK Teisės skyriui žalos PSDF biudžetui atlyginimo ataskaitą (2 priedas).

23. VLK atsakingasis darbuotojas, gavęs iš TLK žalos PSDF biudžetui atlyginimo ataskaitas, informuoja teismus apie vykdomųjų dokumentų įvykdymą – tuos vykdomuosius dokumentus, kuriais remiantis sudarytos sutartys jau yra įvykdytos, persiunčia teismams.

24. Jei vykdomasis dokumentas, pagal kurį išieškojimas nebuvo vykdomas arba buvo nevisiškai įvykdytas, grąžinamas VLK, VLK atsakingasis darbuotojas ne anksčiau kaip 3 mėnesiams praėjus nuo vykdomojo dokumento grąžinimo pakartotinai perduoda jį antstolių kontorai vykdyti.

V. ATSAKOMYBĖ

25. Apraše nustatytų pareigų nevykdymas ar netinkamas vykdymas, taip pat vykdomojo dokumento praradimas VLK arba TLK atsakingajam darbuotojui užtraukia atsakomybę teisės aktų nustatyta tvarka.

_________________

Žalos Privalomojo sveikatos draudimo

fondo biudžetui atlyginimo tvarkos

aprašo

1 priedas

ŽALOS PRIVALOMOJO SVEIKATOS DRAUDIMO FONDO BIUDŽETUI ATLYGINIMO SUTARTIS

200__ m. ________________ d. Nr.

Vilnius

I. SUTARTIES ŠALYS

.	, a. k	, gyvenantis.........

(vardas ir pavardė)

.	, tel. Nr. ........................ toliau vadinamas skolininku – viena šalis, ir

Valstybinė ligonių kasa prie Sveikatos apsaugos ministerijos, toliau vadinama išieškotoju – kita šalis, atstovaujama

(VLK arba TLK pavadinimas, atstovo pareigos, vardas, pavardė)

veikiančio pagal įstaigos nuostatus ir	, sudarė šią sutartį.

(įgaliojimas)

II. SUTARTIES OBJEKTAS

1. Žalos Privalomojo sveikatos draudimo fondo (toliau – PSDF) biudžetui –
.	litų atlyginimas.

(suma skaičiais ir žodžiais)

2. Žalos PSDF biudžetui atlyginimas grindžiamas

.

(nurodyti vykdomojo dokumento pavadinimą, išrašymo datą, numerį; jei nėra dokumento – įrašyti „savanoriškai“)

3. Žalos PSDF biudžetui atlyginimas nustatytas skolininkų daugetui

(taip/ne)

4. Bendra skolininkų žalos PSDF biudžetui suma	litų.

(jei atlyginti žalą PSDF biudžetui nepriteisiama skolininkų daugetui arba jų nepripažįstama, nepildyti)

5. Sutarties sudarymo momentu skolininkas	jau yra atlyginęs dalį

(vardas, pavardė)

šios Sutarties 1 punkte nurodytos žalos, tai yra	litų.

(suma skaičiais ir žodžiais)

6. Žala, kurią skolininkas turi atlyginti pagal šią Sutartį, yra	litų.

III. ŠALIŲ TEISĖS IR PAREIGOS

7. Skolininkas įsipareigoja žalą PSDF biudžetui atlyginti per	mėnesių, nuo

.	dienos kiekvieną mėnesį įmokėdamas į išieškotojo atsiskaitomąją sąskaitą

(data)

LT 217300010002484333 „Swedbank“, AB, banko kodas 73000, po	litų.

(suma skaičiais ir žodžiais)

8. Nurodyme pervesti pinigus skolininkas privalo įrašyti žodžius „Žala PSDF biudžetui“ ir nurodyti skolininko vardą ir pavardę, asmens kodą bei Sutarties numerį.

9. Atlygintiną sumą į atsiskaitomąją sąskaitą skolininkas privalo įmokėti iki einamojo mėnesio 30 dienos.

10. Išieškotojui pareikalavus, skolininkas privalo pateikti mokėjimo nurodymą apie pervestas lėšas (banko kvitą ar kitą mokėjimą patvirtinantį dokumentą).

11. Pasibaigus nustatytam Sutarties terminui skolininkas turi būti visiškai atsiskaitęs su išieškotoju. Jeigu pasibaigus Sutarties terminui skolininkas nėra visiškai atsiskaitęs su išieškotoju, žalos likutis išieškomas įstatymų nustatyta tvarka.

12. Skolininkas turi teisę atlyginti žalą anksčiau, nei numatyta šioje Sutartyje, ir apie tai informuoti išieškotoją.

13. Jei žala PSDF biudžetui yra priteista skolininkų daugetui, Sutartis laikoma įvykdyta, kai yra sumokama visa solidariai priteista ar skolininkų pripažįstama suma.

14. Jeigu už skolininką įmokas moka kitas asmuo, jis privalo nurodyme pervesti pinigus nurodyti skolininko vardą ir pavardę ir Sutarties numerį.

15. Skolininkui nevykdant šios sutarties 7-12 punktuose numatytų įsipareigojimų 2 (du) kalendorinius mėnesius iš eilės, išieškotojas turi teisę perduoti vykdomąjį raštą dėl atlygintinos sumos išieškojimo antstoliams arba žalą išieškoti Lietuvos Respublikos įstatymų nustatyta tvarka.

IV. BAIGIAMOSIOS NUOSTATOS

16. Sutartis gali būti keičiama šalių susitarimu.

17. Sutartis sudaryta dviem egzemplioriais, turinčiais vienodą juridinę galią po vieną kiekvienai sutarties šaliai.

18. Salių rekvizitai:

Skolininkas

(vardas ir pavardė, asmens kodas, adresas, tel. numeris)

Išieškotojas

(įstaigos pavadinimas ir kodas, adresas, tel., faks., atsis. sąskaitos Nr., banko pavadinimas ir kodas)

19. Ši sutartis galioja nuo jos pasirašymo iki visiško skolininko įsipareigojimų, numatytų šioje Sutartyje, įvykdymo arba kol išieškotojas pasinaudos šios sutarties 15 punkte numatyta teise.

Skolininkas	Išieškotojas
. (vardas ir pavardė)	. (atstovo vardas ir pavardė)
. (parašas)	. (atstovo pareigų pavadinimas)
A.V.
. (parašas)

_________________

Žalos Privalomojo sveikatos draudimo

fondo biudžetui atlyginimo tvarkos

aprašo

2 priedas

ŽALOS PRIVALOMOJO SVEIKATOS DRAUDIMO FONDO BIUDŽETUI ATLYGINIMO ATASKAITA

Informacinio pranešimo gavimo iš teisėsaugos institucijų data, dokumento sudarytojo pavadinimas, dokumento pavadinimas ir registracijos numeris	Asmens, iš kurio išieškoma žala PSDF biudžetui, vardas, pavardė, asmens kodas	TLK atsakingojo darbuotojo atlikti veiksmai, veiksmą patvirtinančio dokumento išsiuntimo data ir registracijos numeris	Prokuroro pateikto ieškinio data (nepildoma, jei ieškinį pateikė TLK atsakingasis darbuotojas)	Ar sudaryta sutartis (taip, ne) jei sudaryta, nurodyti sutarties datą, numerį ir terminą bei sutarties būklę ataskaitos pildymo metu (įvykdyta, vykdoma, neįvykdyta)	Žala Privalomojo sveikatos draudimo fondo biudžetui atlyginta ar neatlyginta
2009-XX-XX	Vardas Pavardė	Pvz., pateikia ieškinį, paprašo prokuratūros pateikti ieškinio kopiją, jei žala, padaryta eismo įvykio metu, pateikia pretenziją draudimo bendrovei	2009-XX-XX	Pvz., taip 2009-XX-XX Nr. XX; 36 mėn.; neįvykdyta

_________________